DA Den Europæiske Unions Tidende C 417/44

Konklusioner vedtaget af Rådet og repræsentanterne for medlemsstaternes regeringer, forsamlet i Rådet, om ændring af arbejdsplanen på kulturområdet (2015-2018) for så vidt angår prioriteten vedrørende interkulturel dialog

(2015/C 417/07)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

SOM ERINDRER OM konklusionerne vedtaget af Rådet og repræsentanterne for medlemsstaternes regeringer, forsamlet i Rådet, om arbejdsplanen på kulturområdet (2015-2018) (1),

SOM handler I LYSET AF Det Europæiske Råds konklusioner fra oktober 2015 (2), hvoraf det fremgår, at håndteringen af migrations- og flygtningekrisen er en fælles forpligtelse, der kræver en omfattende strategi og en beslutsom indsats over tid i en ånd af solidaritet og ansvarlighed,

SOM UNDERSTREGER, at efter at der er sørget for migranters og flygtninges umiddelbare behov, skal fokus vendes mod deres sociale og økonomiske integration,

SOM FREMHÆVER, at kultur og kunst har en rolle at spille i processen med integration af flygtninge, der indrømmes asylstatus, da kunst og kultur kan hjælpe dem til bedre at forstå deres nye omgivelser og samspillet med deres egen sociokulturelle baggrund, og således bidrager til at opbygge et mere sammenhængende og åbent samfund,

SOM MINDER OM, at interkulturel dialog kan bidrage til tilnærmelse mellem enkeltpersoner og folkeslag, til forebyggelse af konflikter og til forsoningsprocesser (3), og at det har været i fokus for det europæiske samarbejde på kulturområdet siden 2002 og i øjeblikket er et prioriteret område i arbejdsplanen på kulturområdet (2015-2018),

ER på baggrund af migrations- og flygtningekrisen og med henblik på at skabe et inkluderende samfund baseret på kulturel mangfoldighed ENIGE OM at ændre arbejdsplanen på kulturområdet (2015-2018) ved at tilpasse prioritet D3, punkt a), om interkulturel dialog som følger:

Prioritet D: Fremme af kulturel mangfoldighed, kultur i EU's eksterne forbindelser og mobilitet

Den europæiske kulturdagsorden: Kulturel mangfoldighed og interkulturel dialog (3.1), kultur som et afgørende element i de internationale forbindelser (3.3)

Europa 2020-strategien: Bæredygtig og inklusiv vækst (prioritet 2 og 3), anvendelse af EU's eksterne politikinstrumenter





Aktører Temaområder Instrumenter og arbejdsmetoder (herunder hvis tværsektorielle) Forventede resultater og vejledende tidsplan Kommissionen/medlemsstaterne a. Interkulturel dialog På baggrund af migrations- og flygtningekrisen undersøge, hvordan kultur og kunst kan bidrage til tilnærmelse mellem enkeltpersoner og folkeslag, øge deres deltagelse i kultur- og samfundslivet samt fremme interkulturel dialog og kulturel mangfoldighed. Der vil blive etableret forbindelser til andre integrerede netværk og databaser på EU-plan (4). Den åbne koordinationsmetode Eksperter gør status over politikkerne og eksisterende god praksis vedrørende interkulturel dialog (5) med særligt fokus på integration af migranter og flygtninge i samfundet ved hjælp af kunst og kultur. 2016 Håndbog i god praksis.

(1) EUT C 463 af 23.12.2014, s. 4.

(2) EUCO 26/15.

(3) Rådets konklusioner om fremme af den kulturelle mangfoldighed og den interkulturelle dialog i Den Europæiske Unions og dens medlemsstaters eksterne forbindelser (EUT C 320 af 16.12.2008, s. 10).

(4) F.eks. det europæiske integrationswebsted: https://ec.europa.eu/migrant-integration/pratiques-dintegration

(5) Der kan findes en antologi over eksisterende politikker og praksis til fremme af kulturel mangfoldighed og interkulturel dialog i 2014-rapporten om den åbne koordinationsmetode for så vidt angår den rolle, som offentlige kunst- og kulturinstitutioner spiller i forbindelse med fremme af kulturel mangfoldighed og interkulturel dialog: http://ec.europa.eu/culture/library/reports/201405-omc-diversity-dialogue_en.pdf